Monday, July 29, 2013
pidato bahasa bali
5:59:00 PM No comments
Ngajegang Budaya Bali Antuk Busana Adat
Bapak ibu guru sane wangiang titiang, miwah timpal-timpal sareng sami sane tresnasihin titiang,
Garjita dahat manah titiang saantukan ring rahina sane becik puniki titiang prasida kacunduk ring ida dane sinamian saha polih galah maatur-atur samatra,. Sadurung nglantur lugarayang titiang ngastiti ring Ida Sang Hyang Widhi Wasa antuk ngojarang pangastungkara panganjali
Om Swastiastu,
Ring pagubugan sarahina, titiang miwah ida dane majanten kapatut setata siaga nganggen busana.yening wenten anak anom utawi sampun lingsir sane nenten mabusana ring margine janten katarka wong edan utawi anak buduh. Tegesnyane nenten wenten anake pacang juari utawi nenten mabusana angan akidik ring kahuripannyane. Sangkaning mabusana sane manut anake pacang makanten becik, agung, miwah ayu. Mabusana taler sane mawinan iraga urip rahajeng taler sida ngawinang sungkan. Dadosnyane ageng pisan jatinipun kawigunan busanane ring kahuripan druene sarahina.sakewanten yening wenten anak mabusana nenten nganutin tata linggih mejanten taler pacang ngwetuang salit rasa utawi ngawinang nenten seneng sange ngatonan. Bilih-bilih busana adat baline.
Ring Indonesia, duaning panegara druene kawangun antuk makudang-kudang pulau sane madue makudang-kudang suku bangsa saking adat maendahan, majanten taler pacang madue busana adat sane matios-tiosan. Wnten busana adat bali, busana adat sunda, busana adat sasak, bugis miwah sane lianan.
Ring bali taler kadi asapunika, krama adat baline sampun ketah pisan susrusa maparilaksana ngrajegang budaya baline. Busana sane lumrah kaanggen rikala nyanggra pakaryan dinas janten pacang mabiyanan ring busana kalaning ngalaksanayang pakaryan adat miwah agama. Upami rikala pacang ngalaksananyang upakara dewa yadnya,patut nganggen busana pamuspan, marupa wastra patut nganggen kuaca, miwah destar antuk sange lanang raris wastra,kebaya, anteng, saha papusungan ring anak istri.
Busana-busana punika sajaba wastra,lumrahnyane mawarna sarwa putih utawi kuning, sakewanten rikalaning nyarening indik upakara pitra yadnya utawi pangabenan, nganggen busana sane mawarna sarwa ireng. Yening kaupakaren ring upacara metatah miwah mamiwaha kangkat nganggen busana payas madia utawi agung. Anake sane pinaka pangayah utawi rikala ngayanga sadereng unteng upacarane lumrah krama baline mabusana adat madia. Sane lanang mawastra, maambed miwah madestar batik raris sane istri nganggen taler busana adat madia saha nenten setata mapusungan.
Ida dane sinamian sane wangiang titiang,
Yening dados titiang ri sajeroning sareng nitenin ngrajegang budaya baline, ngiring pada yatnain sareng-sareng mangda iraga sareng sami prasida mabusana sane setata manut ring sane kaucap patut nganutin tata krama adat miwah agama druene. Mangda busaya adat baline setata ajeg .
Inggih kadi asapunika titiang prasida maatur-atur ring galahe sane becik puniki, dumogi wenten pikenohnyane. Makakirang langkung atur titiang, titiang nglungsur geng rena pengampura. Pinaka pamuput atur lugrayang titiang ngajorang parama santih,
Om santih, santih, santih om
Subscribe to: Post Comments (Atom)
eng_Latn bjn_Latn eng_Latn ban_Latn ban_Latn ban_Latn afr_Latn ban_Latn ban_Latn ban_Latn ban_Latn ban_Latn ban_Latn ban_Latn fur_Latn eng_Latn